Na Cava na iValavala ca e Sega ni Vosoti?
Kena isau vakaivolatabu
Na ivalavala ca e sega ni vosoti, oya na ivalavala ca bibi kei na ivakarau ni yalo e vakayacori kina. Qori e vakavuna me sega ni veivosoti na Kalou. E rawa vakacava ni sega ni vosoti nona ivalavala ca e dua?
Na Kalou ena vosoti ira era veivutunitaka nodra cala, muria nona ivakatagedegede, qai cakacakataka nodra vakabauti Jisu Karisito. (Cakacaka 3:19, 20) Ia e rawa ni vakatulewataka e dua me cakava tiko ga na ka ca, e sega ni via veisautaka nona rai se ivalavala. O koya va qori e tukuna na iVolatabu ni “ca na lomana,” e “vakaukauataki na lomana ena kaukaua ni ivalavala ca e veibacani.” (Iperiu 3:12, 13) Na ivakarau ni lomana e dua e via saqata tiko ga na Kalou e vakatauvatani ina qele e sega ni rawa ni tuli kina e dua na ka ni sa kama ena lovo. (Aisea 45:9) E sega ni dua na yavu me vosoti kina o koya qori ni vakayacora na ivalavala ca e sega ni vosoti rawa.—Iperiu 10:26, 27.
Era vakayacora eso na iliuliu ni lotu vakaJiu ena gauna i Jisu na ivalavala ca e sega ni vosoti. Era kila ni cakamana o Jisu ena kaukaua ni yalo tabu ni Kalou, ia era kaya ena veibeci ni solia vei Jisu na kaukaua o Setani na Tevoro.—Marika 3:22, 28-30.
iVakaraitaki ni ivalavala ca e rawa ni vosoti
Vosavakacacataka na Kalou ena vuku ni lecaika. E dau vosabeca e liu na Kalou na yapositolo o Paula, ia e kaya: “Au lomani baleta niu a lecaika, au vakayacora na ka kece qori niu a se sega ni vakabauta.”—1Timoci 1:13.
Veibutakoci. E tukuni ena iVolatabu eso era dau veibutakoci tu ena dua na gauna, era veisautaka nodra ivalavala qai vosoti ira na Kalou.—1Korinica 6:9-11.
“Au sa vakayacora e dua na ivalavala ca e sega ni vosoti?”
Ke o cata mai vu ni lomamu nomu ivakarau ca ena gauna sa oti qai via veisau dina, o sega ni vakayacora na ivalavala ca e sega ni vosoti. Ke o sega ni lomaqa mo cakava tiko ga na ka e cata na Kalou, ena vosoti iko o koya ke o sikalutu mada ga vakavica ena dua tiko ga na cala.—Aisea 1:18.
Eso era nanuma nira vakayacora na ivalavala ca e sega ni vosoti ni ora tu ga na lomadra ena ka era cakava. Ia e kaya na iVolatabu ni dau veivakaisini na lomada. (Jeremaia 17:9) E sega ni solia vei keda na Kalou na dodonu meda vakalewa e dua, se meda vakalewai keda mada ga. (Roma 14:4, 12) Ke beitaki keda na lomada, e se rawa ga ni vosoti keda na Kalou.—1Joni 3:19, 20.
Vakacava o Jutasa Isikarioti, a vakayacora na ivalavala ca e sega ni vosoti?
Io. Nona kocokoco e vakavuna me butakoca na ilavo e cautaki ena dua na cakacaka tabu. E sega ni kauaitaki ira dina na dravudravua, e vinakata ga me kumuni e levu tale na ilavo me rawa ni butakoca. (Joni 12:4-8) Ni sa vakadeitaka e lomana o Jutasa me cakava na ka ca, e liumuritaki Jisu sara ena 30 na tikinisiliva. E kila o Jisu ni na sega vakadua ni veivutunitaka o Jutasa na ka e cakava, qai vakatokai ni “dodonu me rusa.” (Joni 17:12) Kena ibalebale na ivotavota i Jutasa ena gauna e mate kina na rusa tawamudu, ena sega ni vakaturi.—Marika 14:21.
A sega ni vakaraitaka o Jutasa ni veivutunitaka dina nona cala. A sega ni vakatusa vua na Kalou nona cala, e vakatusa ga vei ira na iliuliu ni lotu a tokoni ira ena nodra bukivere.—Maciu 27:3-5; 2Korinica 7:10.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn